मई में मारुति की बिक्री 1.9 प्रतिशत बढ़ी  
देश की सबसे बड़ी कार कंपनी मारुति सुजुकी इंडिया की बिक्री मई में 1.9 प्रतिशत बढ़कर 1,04,073 इकाई पर पहुंच गई है।
देश की सबसे बड़ी कार कंपनी मारुति सुजुकी इंडिया की बिक्री मई में 1.9 प्रतिशत बढ़कर 1,04,073 इकाई पर पहुंच गई है। पिछले साल इसी महीने में कंपनी ने 1,02,175 वाहन बेचे थे।  कंपनी की ओर से जारी बयान के अनुसार, मई के दौरान घरेलू बाजार में उसकी बिक्री 3.9 फीसद के इजाफे के साथ 93,519 इकाई रही। पिछले साल मई माह में कंपनी ने घरेलू बाजार में 90,041 कारें बेची थीं। हालांकि माह के दौरान कंपनी का निर्यात 13 प्रतिशत घटकर 12,134 इकाई से 10,554 इकाई पर आ गया। मई में कंपनी के मारुति-800 माडल की बिक्री 11.6 प्रतिशत की गिरावट के साथ 2,262 इकाई रह गई। पिछले साल मई में कंपनी ने इस माडल की 2,558 कारें बेची थीं।  ए 2 वर्ग (अल्टो, वैगन आर, एस्टिलो, स्विफ्ट, ए-स्टार और रिट्ज) में कंपनी की बिक्री 2.6 प्रतिशत घटकर 61,048 इकाई पर आ गई। पिछले साल इसी महीने में कंपनी ने इस वर्ग में 62,679 कारें बेची थीं। ए 3 वर्ग (एसएक्स 4 और डिजायर) में कंपनी की बिक्री 24.2 प्रतिशत की बढ़ोतरी के साथ 13,514 इकाई पर पहुंच गई। पिछले साल के इसी माह में इस वर्ग में कंपनी की बिक्री 10,883 इकाई रही थी। कंपनी ने किजाशी लग्जरी सेडान फरवरी, 2011 में पेश की थी। पिछले महीने कंपनी ने इसकी 50 इकाइयां बेचीं।